சிறப்பு சேவைகள் மற்றும் கட்டுரைகள்
திருநெல்வேலி மாவட்டம் ஆயன்குளம் கிராமம் அருகே அதிவேக நிலத்தடி நீர் மறுஊட்டல் தொழில்நுட்பத்தை சென்னை ஐ.ஐ.டி. ஆராய்ச்சியாளர்கள் முன்னெடுத்துள்ளனர். இதன் மூலம் வெள்ளம் மற்றும் வறட்சியின் பாதிப்பை ஒருசேரத் தணிக்க முடியும்.
திருநெல்வேலி மாவட்டம் திசையன்விளை தாலுகாவில் உள்ள ஆயன்குளம் அருகே திறந்தவெளி விவசாயக் கிணறு ஒன்றில், வினாடிக்கு ஏறத்தாழ 1500 முதல் 2000 லிட்டர் வீதம் தண்ணீரை செலுத்தியபோதும் பல வாரங்களாக நிரம்பாமல் அப்படியே இருப்பதாகத் தகவல் வெளியாகி உள்ளது.
இந்திய தொழில்நுட்பக் கழகப் பேராசிரியர்கள் திருநெல்வேலி மாவட்டம் திசையன்விளை தாலுகாவில் உள்ள ஆயன்குளம் கிராமம் அருகே, வெள்ளம் மற்றும் வறட்சியின் பாதிப்பை ஒருசேரத் தணிக்கும் வகையில், அதிவேக நிலத்தடி நீர் மறுஊட்டல் தொழில்நுட்பத்தை நடைமுறைப்படுத்தும் பணியை முன்னெடுத்துள்ளனர். இந்த நிகழ்வு தொடர்பாக ஆய்வு மேற்கொள்ள வேண்டுமென திருநெல்வேலி மாவட்ட நிர்வாகம் கேட்டுக் கொண்டதன் பேரில், சென்னை ஐ.ஐ.டி. கருத்துரு ஒன்றை வழங்கியுள்ளது.
சென்னை ஐ.ஐ.டி.யின் கட்டடப் பொறியியல் துறை உதவிப் பேராசிரியர் டாக்டர் வெங்கட்ராமன் ஸ்ரீனிவாசன் அவர்களின் காணொளியை பின்வரும் இணைப்புகளில் இருந்து பதிவிறக்கம் செய்யலாம்
ஆங்கிலத்தில் வீடியோ உரை – https://drive.google.com/file/d/1f425o8yE-aKRUYxMD0spye9wMKk0gy8K/view?usp=sharing
தமிழில் வீடியோ உரை –
https://drive.google.com/file/d/1k7kfwv3T1BhBpDfH2BWSnzjgY5Px5p6X/view?usp=sharing
ஆயன்குளத்தில் உள்ள திறந்தவெளி விவசாயக் கிணற்றுக்குள் வினாடிக்கு ஏறத்தாழ 1,500 முதல் 2,000 லிட்டர் நீர் வீதம் தண்ணீர் செலுத்தப்பட்டதாகவும், பல வாரங்களாகியும் இந்தக் கிணறு நிரம்பவில்லை என்றும் பரவலாகத் தகவல் வெளியானது. 2021 நவம்பர்- டிசம்பர் மாதங்களில் முன்னெப்போதும் இல்லாத அளவுக்கு பெய்த பருவமழை காரணமாக, அருகிலிருந்த சிறு குளம் நிரம்பியதால் உபரிநீர் இந்தக் கிணறுக்கு அப்படியே திருப்பி விடப்பட்டது.
இதுபோன்ற கிணறுகளுக்கு சில மணி நேரம் தண்ணீரைத் திருப்பி விட்டாலே நிரம்பி வழிந்துவிடும் என்பதால், நிரம்பாத இந்தக் கிணறு உள்ளூர் மக்களிடையே பேரார்வத்தை ஏற்படுத்தி இருப்பதுடன், அதிசயக் கிணறு என்றும் அழைத்து வருகின்றனர். பருவமழை தீவிரமடையும் போது இந்தக் கிணறு உள்வாங்கும் தண்ணீர் 10 முதல் 15 கி.மீ. சுற்றளவில் உள்ள கிணறுகளுக்கும் ஊற்றாகப் பெருக்கெடுப்பதால் உள்ளூர் கிராம மக்கள் பன்னெடுங்காலமாக இதனைப் பயன்படுத்தி வருகின்றனர்.
கடுமையான கோடைக் காலங்களில் இந்த கிராமத்தைச் சுற்றியுள்ள ஊர்கள் வறட்சிப் பகுதிகளாகவே கருதப்படுகின்றன. இதனால், சிறு விவசாயிகள் பலர் விவசாயப் பணிகளைக் கைவிட்டு, பெருவிவசாயிகளிடம் கூலியாட்களாகவோ அல்லது பிற நிறுவனங்களில் கூலி வேலைகளுக்கோ சென்றுவிடுகின்றனர். கடற்கரை மண்டலத்திற்கு அருகே உள்ளதாலும், மிதமிஞ்சிய அளவுக்கு நீரை உறிஞ்சி இறைத்து விட்டதாலும் நிலத்தடி நீர்மட்டம் கீழிறங்கி, இப்பகுதிகளில் உள்ள விவசாய மற்றும் குடிநீர்க் கிணறுகளில் கடல்நீர் உட்புகுந்து அவற்றை உவர்நீராக்கிவிட்டன. இந்தப் பகுதியில் உள்ள விவசாயிகள் வேளாண் பணிகளை மேற்கொள்ளும் வகையில் ஆண்டுதோறும் மேலும் சில மாதங்களுக்கு நீர் இருப்பை நீட்டிக்கச் செய்வதன் மூலம், அவர்களின் வாழ்வாதாரம் மேம்பட பேருதவியாக இருக்கும்.
சென்னை ஐ.ஐ.டி.யின் கட்டடப் பொறியியல் துறை உதவிப் பேராசிரியர் டாக்டர். வெங்கட்ராமன் ஸ்ரீனிவாசன் தலைமையிலான குழுவினர் 2021 டிசம்பர் 2, 3 ஆகிய தேதிகளில் இந்தக் கிணற்றையும், அங்குள்ள மற்ற கிணறுகளையும் பார்வையிட்டனர். கிணற்றின் ஆற்றலைப் பரிசோதித்த குழுவினர் பருவமழையால் ஏற்படும் வெள்ளத்தின் போது மிக விரைவாக படுகைக்குள் நீரை செலுத்துவது குறித்தும், சேமித்த நீரை வறட்சியான கோடைக் காலங்களில் பயன்படுத்துவது குறித்தும் ஆய்வை மேற்கொண்டனர்.
அதன் அடிப்படையில், 'அதிவேக மறுஊட்டல் தொழில்நுட்பம்' ஒன்றை செயல்படுத்தலாம் என பரிந்துரைத்துள்ள சென்னை ஐ.ஐ.டி. குழுவினர், அந்தப் பிராந்தியத்தில் பின்வரும் வளங்களை உருவாக்க முடியும் எனவும் தெரிவித்துள்ளனர்.
- வெள்ளம் மற்றும் வறட்சியின் தீவிரத்தைக் குறைக்க முடியும்
- ஆவியாதல் பாதிப்பின்றி நீரை சேமிக்க கீழ்நில அணையை உருவாக்கலாம்
- இந்தப் பகுதி முழுவதும் சமமாகவும், தானியங்கி அடிப்படையிலும் நீரை விநியோகிக்கலாம்
- முறைப்படி பராமரிக்கும் பட்சத்தில் வடிகட்டப்பட்ட தூய்மையான நீர் உட்செலுத்தப்படும்
- கடலோரப் பகுதியில் கடல்நீர் உட்புகுவதைத் தடுத்து பின்னோக்கி செலுத்த வைக்க முடியும்
இந்தப் பகுதிக்கு பயனளிக்கும் முன்னோடித் திட்டம் குறித்து விளக்கம் அளித்த, சென்னை ஐ.ஐ.டி.யின் கட்டடப் பொறியியல் துறை உதவிப் பேராசிரியர் டாக்டர் வெங்கட்ராமன் ஸ்ரீனிவாசன் கூறுகிறார், "தொடர்புடைய அனைத்துத் தரப்பினரும் இதன் மூலம் பயனடைவார்கள். உபரிநீர் வெள்ளப்பெருக்கை ஏற்படுத்தி பெரும் சேதத்தை விளைவிக்கும் அல்லது வீணாகக் கடலில் கலக்கும். இதனை முறைப்படுத்தி மறுஊட்டல் செய்வதால் நிலத்தடி நீராக சேமித்து பின்னர் கோடைக் காலங்களில் மீட்டெடுக்க முடியும்."
டாக்டர் வெங்கட்ராமன் ஸ்ரீனிவாசன் மேலும் கூறுகிறார், "இந்த அதிவேக மறுஊட்டல் தொழில் நுட்பத்தைப் பயன்படுத்தும் வகையில் இப்பிராந்தியத்தின் தனித்துவம் மிக்க நீர் நீலவியல் அமைப்பு இருப்பது சிறப்பம்சம். பெரும்பாலான இதரப் பகுதிகளில் உள்ள கிணறுகளில் நீரை அதிகளவில் உட்செலுத்த முடியாது, அவை எளிதில் நிரம்பிவிடக் கூடியவை."
வழக்கமாக மழைநீரை சேமித்தல், கிணறு மறுஊட்டல் செய்தல் போன்றவற்றை மேற்கொள்ளும் இடங்களுக்கும், அதிவேக மறுஊட்டல் தொழில்நுட்பம் குறித்த ஆய்வு மேற்கொள்ளப்பட்ட இப்பகுதிக்கும் வேறுபாடு உண்டு. உதாரணமாக, சென்னையில் உள்ள ஒவ்வொரு வீட்டிலும் மேற்கூரை வடிகால் அமைப்பு முறையில் மழைநீர் சேகரிக்கப்படுகிறது. இது போன்ற ஆயிரக்கணக்கான மறுஊட்டல் கட்டமைப்புகள் இங்கு உள்ளன. பருவமழைக் காலங்களில் ஒவ்வொரு மழைநீர்த் தொட்டியின் மூலமும் 1,50,000 முதல் 2,00,000 லிட்டர் மழைநீரைச் சேகரிக்க முடியும்.
ஆனால், இதற்கு நேர்மாறாக மறுஊட்டல் தொழில் நுட்பத்தைப் பயன்படுத்தி ஆயன்குளம் கிராமத்தில் டஜன் கணக்கில் கிணறுகள் அமைக்கத் திட்டமிடப்பட்டுள்ளது. வெள்ளப்பெருக்கு ஏற்படும் சமயங்களில் ஒவ்வொரு நிமிடத்திற்கும் 1,50,000 முதல் 2,00,000 லிட்டர் நீர் இந்தக் கிணறுகளில் மறுஊட்டல் செய்யப்படும்.
நீரை மிக விரைவாக மறுஊட்டல் செய்ய இங்குள்ள தனித்துவமிக்க சுண்ணாம்புப் படுகை நீர்நிலவியல் முறை ஏதுவாக இருந்தாலும், இதிலும் சவால்கள் இருக்கத்தான் செய்கின்றன. மேல்கூரை மழைநீர் சேகரிப்பு முறையில் தூய்மையான நீர் கிடைக்கிறது. இங்கு ஆறுகளில் வெள்ளப்பெருக்கு ஏற்பட்டு, மழைநீருடன் வண்டல்மண்ணும் சேர்ந்துவந்து கிணறுகளில் நீண்ட காலத்திற்கு தேங்கிவிட வாய்ப்புண்டு. எனவே, கிணறுகளுக்குள் மறுஊட்டலுக்காக நீரை செலுத்துவற்கு முன்னரே வண்டலைக் களைய வேண்டியிருப்பதால், அதற்கு ஏற்ப வண்டல்மண் தடுப்பான்களை வடிவமைப்பது அவசியம். அத்துடன் பாதுகாப்பான நீர் சேகரிப்பை உறுதிப்படுத்தும் வகையில், நீரின் தரத்தையும் தொடர்ச்சியாக கண்காணிக்க வேண்டும்.
நீர் உட்செலுத்தப்பட்ட கிணறு தவிர, ஒரு கிலோ மீட்டர் சுற்றுவட்டாரத்தில் உள்ள மேலும் 20 கிணறுகளில், சென்னை ஐ.ஐ.டி. குழுவினர் நேரடிக் களஆய்வை மேற்கொண்டனர். ஜி.பி.எஸ். கருவியைப் பயன்படுத்தி கிணறுகளைப் பற்றிய துல்லியமான அளவீடுகள் பெறப்பட்டன. நிலத்தடி நீரியல் சரிவைப் பெறுவதற்கு ஏதுவாக, இந்தக் கிணறுகளில் இருந்து எடுக்கப்பட்ட நீர்மட்ட அளவீடுகள், டிஜிட்டல் உயர வரைபடத் தரவுகளுடன் இணைக்கப்பட்டன. இப்பிராந்தியத்தில் நிலத்தடி நீரின் ஓட்டம் எவ்வாறு உள்ளது, எந்த திசையில் பாய்கிறது போன்றவற்றைக் கணிக்க இவை பயன்படுகின்றன. நீரின் தர அளவுருக்களை ஆய்வு செய்வதற்காக, 13 கிணறுகளில் இருந்து நீரின் மாதிரிகள் சேகரிக்கப்பட்டு எடுத்து வரப்பட்டுள்ளன. பிளவுபட்ட/ சுண்ணாம்புப் படுகையாக இந்தப் பிராந்தியத்தின் அடிப்பரப்பு நிலவியல் இருப்பதால், வழக்கமான நீர்ப் படுகைகளை விட இந்தப் பகுதியில் நீரியல் கடத்துதிறன் மிக அதிகம் எனவும் சென்னை ஐ.ஐ.டி. குழுவினர் மேற்கொண்ட ஆரம்பக்கட்ட அளவீடுகள் சுட்டிக் காட்டுகின்றன.
வெள்ளப் பெருக்கு காலங்களில் அதிவிரைவாக நீர் மறுஊட்டல் செய்வதற்கு ஏற்ற வகையில் திசையன்விளை தாலுகா மற்றும் சுற்று வட்டாரப் பகுதிகளின் நீர் நிலவியல் தனித்துவத்துடன் விளங்குகிறது. மறுஊட்டல் செய்யப்பட்ட நீர், நிலத்தடியில் சேகரித்து வைக்கப்பட்டு பின்னர் வறட்சிக் காலங்களில் மீட்டெடுத்து பயன்படுத்த இயலும்.
மேற்பரப்பு நீரை சேமித்து வைக்கும் போது ஆவியாகி விடுவதால் ஏற்படும் இழப்பை, நிலத்தடி நீர் சேமிப்பு முறையில் தவிர்க்க முடியும். மேலும், மறுஊட்டல் செய்யும் போது கிடைக்கும் நிலத்தடி நீர், கடலோரப் பகுதியில் கடல்நீர் உட்புகுவதைத் தடுக்கும் ஆற்றல் கொண்டதாகும்.
அளவுக்கு அதிகமான வெள்ளப் பெருக்கு ஏற்படும் சமயங்களில் மட்டும் , ஒரே ஒரு கிணற்றில் நிலத்தடி நீர் மறுஊட்டல் செய்யும்முறை தற்போது செயல்படுத்தப்பட்டு வருகிறது. இதனை பன்மடங்காக அதிகரித்து கிணறுகளில் உட்செலுத்துதல் மூலம் ஆண்டுதோறும்  நீர்ப் படுகையை மறுஊட்டல் செய்யும் செயல் திட்டத்தை வடிவமைப்பது சாத்தியமான ஒன்றாகும். ஆண்டுதோறும் மறுஊட்டல் செய்யும் திட்டத்தை செயல்படுத்தினால், வறண்ட கோடைக் காலங்களிலும் தொடர்ச்சியாக நீரைப் பயன்படுத்த இயலும். வெள்ளத்தையும், வறட்சியையும் தணிக்கும் வகையில் தொழில்நுட்பத்தை மேம்படுத்தி நடைமுறைப்படுத்த இன்னும் விரிவான ஆய்வுகள் தேவைப்படுகின்றன.